Diari Oficial de la Generalitat Valenciana


Sumari del DOGV 6489, del 28-03-2011 (2011/3534)

ACORD de 25 de març de 2011, del Consell, pel qual es mantenen, en termes nominals fins al 31 de març de 2013, les tarifes vigents del servici públic d'Inspecció Tècnica de Vehicles de la Comunitat Valenciana i se n'establix un nou sistema per a la revisió periòdica.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6489

Data del DOGV
:   28-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3534


Data del document
:   25-03-2011

Organisme emissor
:   Conselleria d'Indústria, Comerç i Innovació

Tipus de document
:   Acord

Anàlisi jurídica

 Descriptors 

:   * Inspecció Tècnica de Vehicles
    * preu autoritzat
    * automòbil
    * llista de preus
    * inspecció tècnica
    * legislació

ACORD de 25 de març de 2011, del Consell, pel qual es mantenen, en termes nominals fins al 31 de març de 2013, les tarifes vigents del servici públic d'Inspecció Tècnica de Vehicles de la Comunitat Valenciana i se n'establix un nou sistema per a la revisió periòdica. [2011/3534]  
El Consell, en la reunió del dia 25 de març de 2011, va adoptar l'acord següent:  
D'acord amb la regla segona de l'article 52.1 de l'Estatut d'Autonomia de la Comunitat Valenciana, la Generalitat té competència exclusiva en matèria d'indústria.   
Basant-se en esta habilitació, a la Comunitat Valenciana la Inspecció Tècnica de Vehicles (ITV) es fa d'acord amb el que es preveu en el Decret 157/2002, de 17 de setembre, del Consell, pel qual es va aprovar el Reglament sobre Prestació de la Inspecció Tècnica de Vehicles a la Comunitat Valenciana, mitjançant una fórmula de gestió indirecta a través de la figura del contracte de concessió, tot això en el marc de la legislació bàsica de l'Estat, establit en l'actualitat en el Reial Decret 224/2008, de 15 de febrer, sobre normes generals d'instal·lació i funcionament de les estacions d'inspecció tècnica de vehicles.  
  
De conformitat amb el que es disposa en la clàusula 23 del plec de clàusules administratives particulars que regix l'esmentat contracte d'explotació en règim de concessió administrativa del servici públic d'Inspecció Tècnica de Vehicles a la Comunitat Valenciana, «el concessionari tindrà dret a percebre dels usuaris del servici els imports que es fixen en les tarifes corresponents, i que inicialment seran les aprovades per l'Acord de 16 de maig de 1995, del Govern Valencià, publicades en el DOGV número 2516, de 26 de maig de 1995, així com en l'Acord d'1 d'abril de 1997, del Govern Valencià (publicat en el DOGV núm. 2970, de 14 d'abril de 1997), pel qual es modifiquen les tarifes de preus relatives a segones i successives inspeccions, derivades dels defectes trobats en la primera inspecció, pels servicis de la Inspecció Tècnica de Vehicles», i l'esmentada clàusula establix, així mateix, pel que fa a la revisió de preus, que «les esmentades tarifes estaran vigents mentre no siguen modificades o actualitzades pel Govern Valencià».  
  
En aplicació d'esta previsió contractual, mitjançant l'Acord de 24 d'abril de 2001, del Consell, es modificaren les tarifes, aplicant la variació de l'índex de preus al consum establit en eixe moment en el 4% per l'Institut Nacional d'Estadística, i es va afegir, en l'apartat sisé, que a partir de l'exercici 2002, anualment i amb efectes des de l'1 d'abril, els concessionaris del servici d'Inspecció Tècnica de Vehicles a la Comunitat Valenciana actualitzarien les tarifes vigents amb aplicació de la corresponent variació de l'índex de preus al consum de l'exercici anterior.   
  
Posteriorment, el quadre de tarifes ha sigut modificat en tres ocasions més:  
1. La primera, amb l'Acord de 10 de desembre de 2002, del Consell, per a incorporar la inspecció tècnica per canvi de destinació del vehicle, sempre que este es produïsca abans del primer termini d'inspecció reglamentària i no implique variació de les característiques tècniques d'aquell.   
2. La segona, mitjançant l'Acord de 18 de juny de 2004, del Consell, pel qual s'aprovaren les tarifes a aplicar a dos nous supòsits d'actuació: el control del nivell d'emissió sonora de tot tipus de vehicles i l'anotació en la targeta d'inspecció tècnica del muntatge de dispositius d'acoblament per a remolcs i semiremolcs, homologats per al vehicle en qüestió, i es van establir també en este acord l'actualització automàtica per aplicació de l'IPC amb efectes de l'1 d'abril de cada any.   
  
3. Finalment, per Acord de 26 de març de 2010, del Consell, en virtut del qual es va determinar que, des de l'1 d'abril de 2010 i fins al 31 de març de 2011, ambdós inclusivament, les tarifes d'este servici públic es mantingueren constants en termes nominals respecte al període anterior, a més de deixar sense efecte la clàusula de revisió automàtica que, fins a eixe moment, s'aplicava.   
  
Tenint en compte el que s'ha exposat, pel present acord es continuen prorrogant, fins al 31 de març de 2013, els preus nominals que s'aplicaven durant este exercici, atés que des d'aleshores, vistos els estudis i les anàlisis tècniques realitzats, no només s'han mantingut sinó que fins i tot s'han reforçat els fonaments i les condicions que van portar a la congelació acordada el 26 de març de 2010, cosa que permet donar suport a esta decisió que, a més, continua considerant-se necessària a fi d'aconseguir una desitjable estabilitat en els preus i un alt grau de compliment de la ITV per part dels usuaris, de manera que la seguretat vial en cap cas puga resultar compromesa.  
  
Finalment, a fi de disposar de la millor informació que permeta establir un mecanisme de revisió periòdica, s'encarrega al titular del departament competent en la matèria que anualment eleve a este òrgan col·legiat una proposta sobre la modificació i/o actualització del quadre de tarifes aplicable en la prestació d'este servici, cosa que permetrà als operadors del servici conéixer l'evolució dels preus durant la resta del període de concessió.  
En este sentit, cal assenyalar la necessitat de mantenir l'equilibri econòmic de la concessió, que no pot ser entés més que com la recerca d'una igualtat entre els avantatges que es concedixen al concessionari i les obligacions que li són imposades, que han de compensar-se per a formar part de la contrapartida entre els beneficis probables i les pèrdues previsibles que en qualsevol contracte de concessió està implícit. L'esmentada recerca de l'equilibri economicofinancer del contracte de concessió d'ITV exigix, sens dubte, concrecions en la fórmula de revisió anual de les tarifes per a una major transparència i una major garantia en l'evolució d'estes.  
Tenint en compte això anterior, i a proposta del conseller d'Indústria, Comerç i Innovació, el Consell  
  
  
ACORDA  
  
Primer  
Mantenir en termes nominals durant el període comprés entre l'1 d'abril de 2011 i el 31 de març de 2013, ambdós inclusivament, les tarifes vigents del servici públic d'Inspecció Tècnica de Vehicles a la Comunitat Valenciana que es recullen en l'annex del present acord.   
  
  
Segon  
Encomanar al titular del departament amb competències en matèria d'indústria que, amb anterioritat a l'1 de març de cada any, eleve a este òrgan col·legiat proposta d'actualització i/o modificació, si és el cas, de les tarifes del servici d'Inspecció Tècnica de Vehicles a aplicar des de l'1 d'abril d'eixe any fins al 31 de març de l'any següent, ambdós inclusivament, i s'establisca un sistema de revisió anual de les tarifes.  
  
L'esmentada proposta estarà fonamentada en l'índex de preus de consum de l'any anterior i en l'evolució dels costos del servici acreditats, les variacions en la prestació del servici que es produïsquen, i també les inversions realitzades tant en infraestructures com en la millora de la qualitat del servici; tot això respectant l'equilibri economicofinancer de les parts en el període de concessió.  
  
Tercer  
Les tarifes del servici d'Inspecció Tècnica de Vehicles entraran en vigor l'1 d'abril de cada any, després de la publicació prèvia en el Diari Oficial de la Comunitat Valenciana.   
Contra el present acord, els interessats podran interposar recurs contenciós administratiu, en el termini de dos mesos comptats a partir de l'endemà de la publicació d'este acord en el Diari Oficial de la Comunitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'ha disposat en l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa, tot això sense perjudici de la interposició del recurs potestatiu de reposició davant el Consell, en el termini d'un mes des de l'endemà de la publicació del present acord en el Diari Oficial de la Comunitat Valenciana, de conformitat amb el que s'ha disposat en els articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
  
València, 25 de març de 2011  
  
El vicepresident primer i secretari del Consell,  
VICENTE RAMBLA MOMPLET  
  
  
  
ANNEX  
  
Tarifes aplicables pels concessionaris del servici d'Inspecció Tècnica de Vehicles a partir de l'1 d'abril de 2011 a la Comunitat Valenciana.  
  
Als efectes de l'aplicació de les tarifes que s'inclouen en este annex, s'utilitzarà la classificació de vehicles establida en el Reglament General de Vehicles (Reial Decret 2822/1998, de 23 de desembre):  
· Vehicles tipus 1: aquells la classificació dels quals comence per 0.  
· Vehicles tipus 2: aquells la classificació dels quals comence per 10, 11, 20, 24, 30, 31, 40 o 41.  
· Vehicles tipus 3: aquells la classificació dels quals comence per 5.  
· Vehicles tipus 4: resta de classificacions.  
Als efectes del tipus de prova d'emissió de contaminants a realitzar en cada inspecció, s'utilitzarà la nomenclatura següent:  
- MEP (cat.): vehicle equipat amb motor de combustió interna d'encesa provocada equipat amb sistema de control d'emissions.  
  
- MEP (sense cat.): vehicle equipat amb motor de combustió interna d'encesa provocada sense sistema de control d'emissions.  
- MEC: vehicle equipat amb motor de combustió interna d'encesa per compressió.  
  
  
  
  
  
  
  
  
  
Els anteriors imports s'aplicaran d'acord amb els criteris següents:  
  
  
  
  
  
  
- Si la inspecció de qualsevol tipus s'efectua a requeriment de l'autoritat competent per a això i el resultat és favorable, no es produirà cap tarifa a càrrec del particular, sempre que el vehicle haguera passat les inspeccions periòdiques corresponents dins de termini.  
  
- Quan en un mateix acte es realitze una inspecció periòdica i una o més inspeccions no periòdiques, la quantia corresponent a la prova d'emissions només se satisfarà una vegada.  
Les tarifes establides en el present acord inclouen la totalitat de les despeses imputables a la inspecció, excepte l'IVA i qualsevol altre tribut o taxa que siga aplicable d'acord amb la normativa vigent.